රාජ්‍ය තාන්ත්‍රික සහයෝගය මත ශ්‍රීමත් රෙජිනෝල්ඩ් එඩ්වඩ් ස්ටබ්ස් ආණ්ඩුකාරවරයාගේ උනන්දුව හා සහයෝගය මත බ්‍රිතාන්‍ය කිරීටය දැරූ පස් වැනි ජෝර්ජ් රජතුමාගේ අනුකූලතාව මැද සසැක්ස් නෞකාවෙන් සිලෝන් දේශයට පරිත්‍යාග කරනු ලැබූ මෙම කිරීටය සහ සිංහාසනය ඇතුළු කකුධ භාණ්ඩ විශේෂ පොලිස් ආරක්‍ෂාව ඇතුව රාත්‍රී දුම්රියෙන් මහනුවර වෙත යළිගෙන එන ලදී.1934 සැප්තැම්බර් 22 දින රාත්‍රියේ මහනුවර මාළිගාවේ මඟුල් මඩුවේදී පැවැති රාජකීය උළෙලේදී පස් වැනි ජෝර්ජ් රතුමාගේ පුත් ග්ලොස්ටර් ආදිපාදිවරයා විසින් මෙරට ආණ්ඩුකාර එඩ්වඩ් ස්ටබ්ස් වෙත පිරිනමන ලදී.පෙරදා ඉන්දියාවෙන් බුදු දහම රැගෙන ධර්මාශෝක රජතුමාගේ පුත් මහින්ද රහතුන් වහන්සේ මෙරටට වැඩමකළ අයුරු සිහිගන්වමින් පස් වැනි ජෝර්ජ් රජතුමාගේ පුත් කුමරු අපේ සිහසුන සහ කිරීටය යළි රැගෙන පැමිණි අයුරු සිහිපත් වූ බව පැරැන්නෝ කියා ඇත.ප්‍රවීණ ලේඛක සෝමසිරි කස්තුරි ආරච්චි විසින් මේ ඓතිහාසික වෘත්තාන්තය මෑත දී පෙළගස්වා තිබුණේ නව පරපුරටද දැකබලා ගැනීම සඳහාය.